CELEX: 62013CN0479
Language: bg
Date: 2013-09-06 00:00:00
Title: Дело C-479/13: Иск, предявен на 6 септември 2013 г. — Европейска комисия/Френска република

23.11.2013   
            
            
               BG
            
            
               Официален вестник на Европейския съюз
            
            
               C 344/46
            
         Иск, предявен на 6 септември 2013 г. — Европейска комисия/Френска република
   (Дело C-479/13)
   2013/C 344/80
   Език на производството: френски
   
      Страни
   
   
      Ищец: Европейска комисия (представители: F. Dintilhac и C. Soulay)
   
      Ответник: Френска република
   
      Искания на ищеца
   
   
               —
            
            
               да се установи, че като прилага намалена ставка на ДДС за цифровизираните (или електронни) книги, Френската република не е изпълнила задълженията си по членове 96 и 98 от Директивата за ДДС (1) във връзка с приложения II и III към тази директива и с регламента за нейното изпълнение (2),
            
         
               —
            
            
               да се осъди Френската република да заплати съдебните разноски.
            
         
      Правни основания и основни доводи
   
   Комисията изтъква едно-единствено твърдение за нарушение в подкрепа на своя иск, основан на неспазване на Директивата за ДДС от националното законодателство, предвиждащо намалена ставка от 7 %, считано от 1 януари 2012 г., а впоследствие от 5,5 %, считано от 1 януари 2013 г., за доставките на електронни книги.
   Комисията изтъква, че съгласно член 98, параграф 2, първа алинея от Директивата за ДДС намалените ставки на ДДС се прилагат само за доставки на стоки или услуги в категориите, предвидени в приложение III към тази директива. В категория 6 от приложение III към Директивата за ДДС обаче доставката на цифровизирани книги не е посочена сред доставките, за които могат да бъдат прилагани намалени ставки на ДДС. От това Комисията прави извод, че доставката на електронни книги трябва да бъде облагана със стандартната ставка на ДДС в съответствие с член 96 от Директивата за ДДС. Това според Комисията се потвърждава и от член 98, параграф 2, втора алинея, който изрично изключва от възможността за ползване на намалена ставка на ДДС услугите, извършвани по електронен път. И накрая, в подкрепа на своя иск Комисията изтъква, че Комитетът по ДДС е приел единодушно на 9 февруари 2011 г. насоки, съгласно които намалените ставки на ДДС не се прилагат по отношение на доставките на електронни книги.
   
      (1)  Директива 2006/112/ЕО на Съвета от 28 ноември 2006 година относно общата система на данъка върху добавената стойност (ОВ L 347, стр. 1; Специално издание на български език, 2007 г., глава 9, том 3, стр. 7).
   
      (2)  Регламент за изпълнение (ЕС) № 282/2011 на Съвета от 15 март 2011 година за установяване на мерки за прилагане на Директива 2006/112/ЕО относно общата система на данъка върху добавената стойност (ОВ L 77, стр. 1).